# 5. E... que aprendiches?

# Xa se ve o final! E... que aprendiches?

Parabéns polo voso excelente traballo!
Durante as últimas semanas, explorastes diversos aspectos da Xeografía. Ao longo deste proceso, adquiristes unha impresionante cantidade de coñecementos e habilidades. Fostes quen de comprender como se determinan as coordenadas terrestres e como nos axudan a situarnos no mapa. Explorastes os movementos da Terra e decatástesvos de como afectan as nosas vidas. Ademais, afondastes na orixe e na evolución do relevo, así como nas diversas formas en que aparece na superficie terrestre. Premendo na imaxe podes descargar o pdf co mapa mental.

Non obstante, non só adquiriches coñecementos teóricos, senón que tamén aplicastes estes conceptos dun xeito práctico e creativo. A elaboración da guía de viaxe imaxinaria a algún punto da xeografía galega foi unha actividade final apaixonante e enriquecedora que vos axudou a desenvolver habilidades importantes como o manexo de ferramentas informáticas e o traballo en equipo, a comunicación eficaz, a resolución de problemas, o cumprimento de prazos...
Para rematar, animámosvos a seguir explorando e aprendendo sobre o mundo que nos rodea. A Xeografía é unha disciplina ampla e en constante evolución, chea de oportunidades para descubrir e comprender mellor a nosa contorna.
Foi un pracer acompañarvos nesta viaxe de descubrimento e aprendizaxe!

Agora toca avaliar.

## Lectura facilitada

Ao final aprendiches un montón de cousas:

1. Cales son os movementos da Terra e a que dan lugar.
2. Que é un mapa e como se interpreta.
3. Como manexar as coordenadas xeográficas.
4. Como se crea e evoluciona o relevo.
5. Cales son as diferentes unidades de relevo.
6. Como recoñecer nun mapa topográfico as principais formas de relevo.

## Audio

audio/mpeg

# Como se avalía o noso proxecto

Instrucións para a puntuación: • Cada grupo avaliador asignará unha puntuación de 1 a 5 en cada criterio para o grupo avaliado. • Ao final podedes engadir comentarios construtivos • Sumar as puntuacións para obter a nota total. Nota total do grupo avaliado: _______ / 25

Como se avalía o noso proxecto (5x6)
| Excelente | Boa | Correcta | Negativa | Incorrecta | Nula
--- | --- | --- | --- | --- | --- | ---
Presentación da guía | A Guía está excelentemente presentada: boa maquetación, redacción orixinal e creativa, cun vocabulario preciso. As imaxes presentan unha calidade e tamaño axeitado en todo momento. (2) | A guía ten unha boa presentación, correcta na redacción e nas imaxes, que se axustan aos contidos e, en xeral, teñen un tamaño e calidade axeitados. Non hai faltas de ortografía. (1.6) | A guía ten unha presentación correcta, con todos os apartados rematados. A redacción presenta algunhas faltas de ortografía, e ás veces é inconexa e reiterativa, con algunhas imaxes que non son axeitadas en calidade nin en tamaño. (1.2) | Presentan a guía, pero con parte dos apartados sen rematar. A redacción ten bastantes faltas de ortografía, e non amosa madureza. Faltan imaxes de relevo e mapas, e algunhas non son axeitadas en tamaño e calidade. (0.8) | Presenta a guía, pero a maioría dos apartados están sen rematar. Faltan imaxes e a redacción é desaxeitada. Contén múltiples erros e faltas de ortografía. (0.4) | Non presentada (0)
Elaboración de contidos | O traballo mostra dominio dos contidos de mapas, xeolocalización e relevo, axústase totalmente ao formato requirido. Achega información interesante utilizando as ferramentas correctas. (3) | Presenta todos os apartados de maneira correcta. Coñecen e utilizan de xeito preciso os contidos de xeolocalización, relevo e mapas. O perfil está ben elaborado. Non achega moita información sobre as formas de relevo. (2.4) | Preséntanse os contidos mínimos esixidos en todos os apartados. Presenta coordenadas, mapas, e indicacións de formas de relevo con algunhas omisións e erros. O perfil non está ben elaborado. (1.8) | Non presenta os contidos mínimos esixidos en todos os apartados. Realizan coordenadas e mapas, pero con erros. Faltan case todas as formas de relevo , e as feitas teñen algunhas omisións e erros. O perfil non está elaborado. (1.2) | Elaboran contidos, pero están sen rematar, e non se axustan ao esquema do traballo requirido. Non demostran coñecementos de xeolocalización e relevo requiridos. (0.6) | Apenas elaboran contidos, e estes non se axustan aos pasos dados para a elaboración da guía. (0)
Utilización e manexo de aplicacións informáticas e fontes | As aplicacións informáticas utilízanse con soltura para orixinar un produto creativo e visualmente orixinal. Indícanse os créditos de todas as fontes utilizadas. (1) | As aplicacións informáticas utilízanse con soltura, para orixinar un produto correcto. Indícanse os créditos de todas as fontes utilizadas. (0.8) | Utilizan de maneira correcta as aplicacións informáticas. Indica as fontes utilizadas, que son escasas. (0.6) | Apenas se indican as fontes utilizadas pero o manexo das aplicacións é bastante correcto. (0.4) | Apenas se indican as fontes utilizadas e o manexo das aplicacións non é correcto. (0.2) | Non se indican as fontes e non se chegan a utilizar ningunha das aplicacións propostas. (0)
Traballo en grupo | Excelente coordinación interna do equipo: cada un dos integrantes asumiu a súa parte das tarefas, distribuídas de xeito equitativo. As decisión foron conxuntas e consensuadas, e a boa relación cos outros equipos contribuíu a crear un bo ambiente de traballo na aula. (2) | Alto grao de coordinación interna do equipo, na que todo o grupo asume as súas responsabilidades. A maioría das tarefas distribúense de xeito equitativo. Boa relación co resto dos equipos. (1.6) | A coordinación interna do equipo é boa, pero hai un reparto desigual das tarefas entre os seus membros. As decisións tomáronse por consenso entre os membros do equipo. Hai pouca relación co resto dos equipos. (1.2) | Escasa coordinación interna do grupo, cunha distribución desigual das tarefas entre os seus integrantes. Apenas tomaron decisións de maneira consensuada. Non hai relación co resto dos equipos. (0.8) | Mala coordinación interna do grupo, cunha distribución moi desigual das tarefas entre os seus integrantes e entre o traballo individual dalgúns membros, que se mostran incapaces de tomar decisións de maneira consensuada. (0.4) | Falta de coordinación entre o grupo, que fixo soamente traballo individual. (0)
Exposición oral na aula ou visita guiada | A exposición na aula ( ou guía durante a visita) é fluída e clara, coas quendas de intervención dos membros do equipo ben distribuídas. Dominan os contidos e non precisan ler. Fan unha pequena posta en común co resto dos grupos. O diario de aprendizaxe está perfectamente cumprimentado. (2) | A exposición na aula (ou guía durante a visita) é fluída e clara, coas quendas de intervención dos membros do equipo ben distribuídas. Coñecen os contidos, pero parte do alumnado do grupo precisa lelos. O diario de aprendizaxe está cumprimentado de maneira correcta, con algún apartado escaso e algún pequeno erro. (1.6) | A exposición na aula (ou guía durante a visita) é correcta, aínda que todos os membros do equipo precisan ler ou apoiarse nun guión. Cometen algún erro de vocabulario que denota falta de preparación. O diario de aprendizaxe está cumprimentado de maneira correcta, con algún apartado escaso e algún pequeno erro. (1.2) | A exposición na aula (ou guía durante a visita) é irregular, con intervencións moi dispares, e non está ben preparada: precisan ler os contidos, e apenas é un esquema do traballo. O diario de aprendizaxe está cumprimentado en menos dun 50%, e presenta erros (0.8) | Non realizada (0.4) | Non realizada (0)

Elaboración propia (proxecto cREAgal). Como se avalía o noso proxecto (5x6) (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

# Coavaliación: a avaliar os demais

Instrucións para a puntuación: • Cada grupo avaliador asignará unha puntuación de 1 a 5 en cada criterio para o grupo avaliado. • Ao final podedes engadir comentarios construtivos • Sumar as puntuacións para obter a nota total. Nota total do grupo avaliado: _______ / 25

Rúbrica de coavaliación (5x5)
| Excelente | Moi ben | Ben | Necesita mellora | Deficiente
--- | --- | --- | --- | --- | ---
1. Claridade e organización da presentación | A presentación foi moi clara, ben estruturada e fácil de seguir. (5) | A presentación foi clara e ben organizada, con pequenos erros. (4) | A presentación foi comprensible pero algo desorganizada. (3) | A presentación foi confusa ou difícil de seguir en varios momentos. (2) | A presentación foi moi confusa e careceu de estrutura. (1)
2. Dominio do contido | Mostraron un dominio completo do tema e responderon preguntas con seguridade. (5) | Mostraron un bo dominio do tema, con algunhas pequenas dúbidas. (4) | Mostraron un coñecemento básico pero insuficiente do tema. (3) | Mostraron dificultades para explicar o tema ou responder preguntas. (2) | Non demostraron coñecemento suficiente do tema. (1)
3. Creatividade e orixinalidade | O traballo foi moi creativo, orixinal e chamou a atención. (5) | O traballo foi creativo e tivo elementos orixinais. (4) | O traballo foi adecuado pero pouco creativo. (3) | O traballo foi pouco orixinal ou falto de ideas novas. (2) | O traballo foi totalmente rutineiro ou copiado. (1)
4. Participación visible dos membros do grupo | Todos os membros participaron de forma equilibrada e activa. (5) | A maioría dos membros participaron activamente. (4) | Algúns membros participaron, pero non de forma equilibrada. (3) | Poucos membros participaron, mentres que outros case non interviñeron. (2) | Apenas participou un ou ningún membro de forma activa. (1)
5. Calidade global do traballo | O traballo foi excelente e destacou polo esforzo e a calidade. (5) | O traballo foi bo e reflicte esforzo e dedicación. (4) | O traballo foi aceptable pero con falta de detalles ou esforzo. (3) | O traballo foi incompleto ou pouco traballado. (2) | O traballo foi de baixa calidade ou non cumpriu os obxectivos. (1)

Elaboración propia (proxecto cREAgal). Rúbrica de coavaliación (5x5) (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

# Ficheiros anexos: autoavaliación

Avalíate ti mesmo. Reflexiona e valora o teu traballo e as túas achegas ao grupo...

Descarga o documento e cúbreo.

- Autoavaliacion (abre nunha nova ventá) (Nova xanela)

# Rematando

Para rematar o diario de aprendizaxe, cubre os apartados da fase 5.

Páxina 13 de 16

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)